SKRIFTLIG FORESPØRGSEL E-2937/02

af Jan Mulder (ELDR) til Kommissionen

(17. oktober 2002)

Om: Antibiotika som tilsætningsstof til dyrefoder

Kommissionen har for nylig (KOM(2002) 153)(1) foreslået at antibiotika ikke længere skal indgå i forordningen om tilsætningsstoffer til dyrefoder og fra 2006 forbyde de antibiotika, som i øjeblikket er tilladt som tilsætningsstoffer til dyrefoder. Dette forbud får tilsyneladende bred tilslutning.

Samtidig føres der i Task Force for dyrefoder under Codex Alimentarius forhandlinger om dette spørgsmål, og flere lande har meddelt, at de betragter antibiotika som et tilladt tilsætningsstof til dyrefoder. Eftersom de normer, der fastlægges i Codex Alimentarius, i længden anvendes som handelsbestemmelser inden for Verdenshandelsorganisationen, vil tilladelse af antibiotika som tilsætningsstof i Codex Alimentarius føre til, at EU-producenternes konkurrenceevne forringes.

1. Forventer Kommissionen, at det foreslåede totale forbud mod anvendelse af antibiotika som tilsætningsstof til dyrefoder med tiden bliver optaget i Codex Alimentarius?

2. Mener Kommissionen, at den forringede konkurrenceevne, som følger af sådanne lovgivningsforskelle, er acceptabel?

3. Hvorvidt bliver EU-lovgivningen om fødevaresikkerhed afstemt efter aftaler inden for rammerne af Codex Alimentarius for at forhindre ovennævnte negative indvirkninger på konkurrenceevnen?

4. Hvilke skridt agter Kommissionen at tage, når det viser sig, at EU-lovgivningen og Codex Alimentarius ikke er i overensstemmelse med hensyn til antibiotika som tilsætningsstof til dyrefoder?

5. Agter Kommissionen at foreslå foranstaltninger for at holde produkter, der er fremstillet med tilsætningsstoffer, som ikke er tilladt i EU, væk fra det europæiske marked?

(1) EFT C 203 E af 27.8.2002, s. 10.

Svar afgivet på Kommissionens vegne af David Byrne

(9. december 2002)

På nuværende tidspunkt findes der fire tilladte antibiotika, der kan anvendes som tilsætningsstoffer: monensinnatrium, salinomycinnatrium, flavofosfolipol og avilamycin.

I Kommissionens forslag til Europa-Parlamentets og Rådets forordning om fodertilsætningsstoffer foreslås det, at:

a) antibiotika ikke længere anvendes som fodertilsætningsstof.

b) fra den 1. januar 2006 forbydes markedsføring og anvendelse af de fire antibiotika, som på nuværende tidspunkt er godkendte.

Med dette forslag ligger Kommissionen på linje med Den Videnskabelige Styringskomité, som i sin udtalelse af den 28. maj 1999 udtalte: med hensyn til anvendelsen af antimikrobielle stoffer som vækstfremmere bør anvendelsen af stoffer fra kategorier, som anvendes eller kan anvendes i lægemidler til mennesker eller dyr (dvs. hvor der risiko for udvikling af krydsresistens over for lægemidler, der anvendes til behandling af bakterieinfektioner), afvikles hurtigst muligt med henblik på afskaffelse. Den Videnskabelige Styringskomités anden udtalelse om antimikrobiel resistens, som blev vedtaget den 10.-11. maj 2001, bekræftede behovet for en tilstrækkelig frist til at erstatte de pågældende antimikrobielle stoffer med alternative produkter, og det hed i udtalelsen, at afviklingen skal planlægges og koordineres, idet en forhastet indsats kan have følger for dyresundheden.

Kommissionens forslag er baseret på en videnskabelig udtalelse inden for et område, hvor der i henhold til EF-traktaten kræves fællesskabsindsats (artikel 152, stk. 4b om foranstaltninger på veterinær- og plantesundhedsområdet, der direkte har til formål at beskytte folkesundheden).

Codex taskforcen om dyrefoder har mandat til at udarbejde et udkast til et sæt etiske regler vedrørende godt dyrefoder. Drøftelserne om disse regler pågår, men det endelige mål er at etablere et fodersikkerhedssystem for dyr, der er bestemt til fødevareproduktion, med henblik på at nedbringe sundhedsrisiciene for forbrugerne.

Hvad angår brug af antibiotika som tilsætningsstoffer, er Fællesskabets holdning at indføje følgende erklæring i kodeksen:

Antibiotika bør ikke anvendes som vækstfremmere, hvor der ikke foreligger en risikovurdering for folkesundheden. De kompetente myndigheder kan vedtage ikke at godkende anvendelsen af antibiotika som vækstfremmere.

Hvad angår konsekvenserne på internationalt niveau af Kommissionens forslag om en afvikling af antibiotika, vil foranstaltningen ikke kun gælde import af fodertilsætningsstoffer, men også import af foder indeholdende disse tilsætningsstoffer. Politikken om undersøgelse for restkoncentrationer, som er fastlagt i den eksisterende lovgivning, giver mulighed for at undersøge, om EF-kravene overholdes, og der gennemføres effektiv overvågning ved kontrol på stedet, som gennemføres af Kommissionens Levnedsmiddel- og Veterinærkontor. Dette sker i tilfælde hvor tredjelande officielt har gennemført foranstaltninger, der mindst opfylder EF-rettens bestemmelser.

Det er relevant at påpege, at Codex Alimentarius ikke har beføjelser til at forbyde et stof på markedet. Codex Alimentarius udsteder kun henstillinger, som de nationale regeringer skal tage hensyn til. De enkelte regeringer kan have afvigende foranstaltninger, der ikke er baserede på Codex-henstillinger, hvis de kan påvise, at disse foranstaltninger er nødvendige for at sikre et højere sundhedsbeskyttelsesniveau. I så tilfælde skal disse foranstaltninger retfærdiggøres i henhold til aftalen om sundhed og plantesundhed (SPS).

Hvad angår Codex Alimentarius-aktiviteterne er det også værd at bemærke, at der aldrig blev nedsat et Codex-udvalg om dyrefoder. Dette område bliver udelukkende behandlet på Codex-niveau, hvis det har indvirkning på folkesundheden. Den Codex taskforce, som er omtalt under punkt 1, er et første forsøg på at udarbejde et parallelt dokument om dyrefoder på Codex-niveau.

Siden 1970'erne har Fællesskabet udarbejdet lovgivning om dyrefoder, navnlig reglerne om godkendelse og brug af fodertilsætningsstoffer.

Det førnævnte udkast til forslag om fodertilsætningsstoffer blev meddelt i henhold til SPS-aftalen, og hvis SPS-medlemmerne fremsætter bemærkninger skal Kommissionen retfærdiggøre de foreslåede foranstaltninger i henhold til de retningslinjer, der er omtalt i punkt 1.

Som nævnt under punkt 2 vil reglerne om kontrol af importerede varer gælde, hvis Parlamentet og Rådet vedtager forslaget. Kommissionen har ikke til hensigt at fremlægge specifikke regler om brugen de fire stoffer, som skal afvikles inden 2006. Men det ærede parlamentsmedlems spørgsmål vil blive behandlet i en mere generel kontekst i de nye lovgivningsforslag, som er fastlagt i hvidbogen om fødevaresikkerhed(1).

(1) KOM(1999) 719 endelig udg.